牡丹坪詩
作者：家鉉翁
朝代：宋

paragraphs: 洛花古來稱第一，金爲之相玉爲質。
畫堂深處養根荄，麗日光中見顔色。
人力栽培儻未周，本然之天從而失。
我家大峨峰頂牡丹坪，傲雪凌霜知幾春。
冬深突兀層崖上，春來爛漫紅雲生。
相傳皇人煉丹處，帝勅六丁爲守護。
天葩只合奉天人，那許移根到下處。
吁嗟皇人長與花爲主，世上紅紫紛紛何足數。